Práca v campe v USA

Minulý rok som mala možnosť reprezentovať ECAV ako vedúca na detskom tábore v Amerike, konkrétne v Pennsylvánii. Bol to požehnaný čas plný dobrodružstva, výziev a zábavy.

Letenku, ubytovanie a stravu som mala zabezpečenú. Jediné, čo som si musela vybaviť, boli víza a ostatné potrebné dokumenty. Ak som mala otázky, všetky boli zodpovedané, a to mi veľmi uľahčilo môj pobyt. Či už predstavitelia ECAV alebo ELCA, všetci boli ústretoví a milí, neváhali pomôcť.

Do USA som odletela 24. mája. Najprv ma čakal trojdňový pobyt v Chicagu, kde som sa stretla s ďalšími mladými ľuďmi z rôznych krajín, ako napríklad Tanzánia, Madagaskar a Česká republika. Mali sme prehliadku ústredia ELCA a prednášky, ktoré mi pomohli viac porozumieť americkej kultúre. Organizátori sa nás snažili vo všetkom podporiť, a taktiež sa o nás starali počas celého leta.

O tri dni som odletela do Harrisburgu, kde ma čakal pastor Denis. Počas celého leta o mňa bolo postarané, mala som kde spať, čo jesť, a mohla som si vyprať oblečenie. Zhodou okolností v Pennsylvánii pôsobí pastor Drahuš Oslík, ktorý je pôvodom zo Slovenska. Jeho rodina sa ma na začiatku leta ujala a mohla som stráviť pekný čas s nimi pri jazere. Potom som ešte týždeň bývala u rodiny zo zboru. Boli ku mne milí a láskaví a na konci týždňa ma odviezli do Kirchenwaldu.

Kirchenwald je kemp ukrytý v lesoch a ponúka veľa možností. Prvé dva týždne som sa musela na prostredie a ostatných vedúcich aklimatizovať. Boli to tréningové týždne plné aktivít, ktoré nás mali pripraviť na tábory s deťmi. Naučila som sa mnoho nových vecí, ako napríklad kajakovanie, horolezectvo, a taktiež sme chodili skúmať jaskyne. Najdôležitejšou misiou kempu však bolo odovzdať Božie Slovo, preto sme sa aj v tejto oblasti veľa vzdelávali.

Prvé týždne táborov s deťmi boli pre mňa náročné, hlavne z jazykovej stránky a z množstva hodín strávených s deťmi každý deň. Napriek tomu som mala veľa voľného času a trávila som ho s novými priateľmi z kempu, s ktorými som stále v kontakte. Vedúci kempu ma neustále podporoval v tom, čo robím. S deťmi som sa rozprávala aj o našej kultúre, keďže mali stále veľa otázok. Mala som radosť, keď sme si vzájomne vybudovali dobrý vzťah. Každý týždeň sa od seba líšil, či už išlo o vek detí alebo aktivity. Niekedy sme boli celý týždeň na území kempu, niekedy sme chodili na výlety, a dokonca raz sme boli celých päť dní na ostrove neďaleko Marylandu. Prinieslo mi to nové skúsenosti, techniky práce s deťmi, zážitky, priateľstvá, a radosť z toho, že sme deťom mohli rozprávať o Pánu Bohu.

Každý víkend som trávila s pastorkou Angie a jej rodinou. S jej deťmi som bola neustále v kontakte, lebo tiež pracovali v kempe. Cez víkendy som sa mohla venovať sebe, zavolať domov, alebo ísť nakupovať. Angie s rodinou sa mi snažili priniesť čo najviac zážitkov. Jednu sobotu sme dokonca strávili v zábavnom parku.

Celkový dojem z tohto pobytu bol pre mňa úžasný. Určite by som neváhala ísť znova. Veľká vďaka patrí ECAV a ELCA, pretože mi túto ponuku dali a celý čas sa o mňa starali. Ďakujem!